**Πανελλήνια Ομοσπονδία Σωματείων Κλινικοεργαστηριακών Ειδικοτήτων (ΠΟΣΚΕ)**

Χαρ. Τρικούπη 12,Ηλιούπολη Τ.Κ 16346, ΤΗΛ.210-9959181,FAX:210-9916854

**Πανελλήνια Ομοσπονδία Σωματείων Ιδιωτικής Πρωτοβάθμιας Υγείας (ΠΟΣΙΠΥ)**

Πανεπιστημίου 56, Αθήνα, Τ.Κ. 10678, ΤΗΛ 210.3304298

**Πανελλήνιος Σύνδεσμος Ιατρικών Διαγνωστικών Κέντρων (ΠΑΣΙΔΙΚ)**

Πανεπιστημίου 58, Αθήνα, Τ.Κ. 10678, ΤΗΛ 210.3306487

**Πανελλήνια Ένωση Ιδιωτικών Ιατρικών Εταιρειών και Πολυϊατρείων (ΠΑΝΙΔΙ)**  
Τσόχα 15-17, Αθήνα, Τ.Κ. 11521, ΤΗΛ. 2106855949

**Ένωση Ιατρών Ε.Ο.Π.Υ.Υ. (ΕΝ.Ι.-Ε.Ο.Π.Υ.Υ.)**

Πατησίων 210, Αθήνα, Τ.Κ. 10446, ΤΗΛ. 2610639539

Αθήνα, 10/06/2022

**Δελτίο Τύπου**

**Ενημέρωση από τις συσκέψεις με τον Υπουργό Υγείας και εκπροσώπους του ΕΟΠΥΥ**

Την Τετάρτη 08/06/2022 πραγματοποιήθηκε σύσκεψη με εκπροσώπους του ΕΟΠΥΥ για να συζητηθούν τα προτεινόμενα από την πλευρά του Οργανισμού, με το πρόσχημα των ποιοτικών κριτηρίων, τα κριτήρια περαιτέρω περικοπής της αποζημίωσης των διαγνωστικών εξετάσεων που πραγματοποιούνται σε μηχανήματα αξονικών και μαγνητικών τομογράφων.

Συγχρόνως, υπήρξε ατόπημα από την πλευρά της Διοίκησης του ΕΟΠΥΥ, αφού πέραν της πρόσκληση των θεσμικών φορέων που εκπροσωπούν το σύνολο των γιατρών, εργαστηριακών και κλινικοεργαστηριακών όπως ΠΙΣ, ΣΕΚ, Συντονιστικό Όργανο (ΠΟΣΚΕ, ΠΟΣΙΠΥ, ΠΑΣΙΔΙΚ, ΠΑΝΙΔΙ, ΕΝΙ-ΕΟΠΥΥ), κλήθηκαν επιλεκτικά κάποιοι εκπρόσωποι αλυσίδων πολυϊατρείων, οι οποίοι μάλιστα δεν κράτησαν ούτε τα προσχήματα, εκφραζόμενοι με απαράδεκτο και υποτιμητικό τρόπο και ύφος έναντι των λοιπών παρόχων υγείας που κατά την άποψη τους δεν διαθέτουν ιατρικά μηχανήματα τελευταίας τεχνολογίας. Τα άθλια αυτά επιχειρήματα απορρίφθηκαν από το σύνολο του Συντονιστικού Οργάνου ως ιδιαιτέρως προσβλητικά για την υπόσταση του επιστήμονα και του Ιατρικού επαγγέλματος. Το νυστέρι κάνει τον χειρουργό ή ο χειρουργός το νυστέρι;

Πραγματικά, είναι απορίας άξιον γιατί υπήρξαν εκ μέρους της Διοίκησης του ΕΟΠΥΥ επιλεκτικές προσκλήσεις και δεν προσκλήθηκαν όλες οι αλυσίδες και το σύνολο των παρόχων που λειτουργούν στις μονάδες τους τα αντίστοιχα τμήματα.

Συμφωνήθηκε να ακολουθήσει υπόμνημα που θα σταλεί από το Συντονιστικό Όργανο με το οποίο θα αναδειχθούν τα προβληματικά σημεία της πρότασης του ΕΟΠΥΥ, το οποίο θα δομηθεί με τη συμβολή της Επιστημονικής Ακτινολογικής Εταιρείας, της Εταιρείας Ακτινοφυσικών και της ΕΕΑΕ, ως καθ’ ύλην αρμόδιοι φορείς.

Εκφράστηκε η έντονη δυσαρέσκεια των εκπροσώπων του Συντονιστικού Οργάνου μετά την παραδοχή της Διοικήτριας του ΕΟΠΥΥ ότι μετά την αποστολή του υπομνήματος δεν θα γίνει περαιτέρω διαβούλευση επ΄αυτών και ενώ υπάρχει η σχετική διαβεβαίωση από τον Υπουργό Υγείας κ. Αθ. Πλεύρη, περί μη αιφνιδιασμού μας στο ζήτημα των ποιοτικών κριτηρίων. Τονίστηκε στην Διοικήτρια ότι τέτοιες διαδικασίες διαβούλευσης ορίζονται και από το δημοκρατικό πολίτευμα της Χώρας.

**Το Συντονιστικό Όργανο απαιτεί :**

1. **Να πραγματοποιηθεί νέα σύσκεψη για τη διαβούλευση των ¨ποιοτικών κριτηρίων¨ όπως τα ονόμασε ο ΕΟΠΥΥ, παρότι στην πραγματικότητα είναι κριτήρια περικοπής και**
2. **Να του γνωστοποιηθούν οι επιστημονικοί φορείς που συμβουλεύτηκε ο ΕΟΠΥΥ για την έκδοση αυτών των κριτηρίων, γιατί από την παρουσίαση που μας έγινε προκύπτει ότι πρόκειται για μία επιλεκτική συρραφή πληροφοριών από διάφορες χώρες της Ευρωπαϊκής Ένωσης που θα στοιχειοθετούσαν ένα προαποφασισμένο συμπέρασμα.**

Το ίδιο απόγευμα ακολούθησε σύσκεψη με τον Υπουργό Υγείας κ. Αθ. Πλεύρη, παρουσία της Διοικήτριας του ΕΟΠΥΥ κας Θ. Καρποδίνη και άλλων εκπροσώπων του ΕΟΠΥΥ. Ο Υπουργός Υγείας ενημέρωσε το Συντονιστικό όργανο ότι μέχρι τις 20 Ιουνίου θα υπάρχουν απτά αποτελέσματα από την πλευρά της Πολιτείας σε σχέση με τη χρηματοδότηση την οποία αναμένουμε για διαγνωστικές εξετάσεις για τον προϋπολογισμό το 2022, της εφαρμογής διαρθρωτικών μέτρων ακόμα και εντός του 2022, αλλά σίγουρα εντός του 2023, την εφαρμογή της ρήτρας συνυπευθυνότητας του κράτους για το 2023 και τον καθορισμό ανώτατου ποσοστού claw back για το ίδιο έτος.

Ο Υπουργός Υγείας μας ενημέρωσε ότι θα ληφθούν μέτρα για τον εξορθολογισμό των εξετάσεων με στόχο τον μηδενισμό του claw back εντός της επόμενης τριετίας.

Επίσης, επισήμανε ότι πραγματοποιούνται ενέργειες από το Υπουργείο Διοικητικής Μεταρρύθμισης ώστε να ενεργοποιηθεί το one-time password και να υπάρχει επιβεβαίωση της φυσικής παρουσίας των ασθενών που εκτελούν τις εξετάσεις των άυλων παραπεμπτικών.

Η Διοικήτρια του ΕΟΠΥΥ μας ενημέρωσε ότι :

Α) Αναμένεται περί τα τέλη Ιουνίου η ολοκλήρωση της μελέτης για την επιπρόσθετη χρηματοδότηση του κωδικού μας για το 2022 εξαιτίας της μετακίνησης υπηρεσιών Π.Φ.Υ. από τις δημόσιες προς τις ιδιωτικές δομές.

Β) Αναμένεται από το ΚΕΣΥ η εισήγηση του πρωτοκόλλου παρακολούθησης των post-COVID περιστατικών, ώστε να αποζημιώνονται διακριτά αυτές οι δαπάνες. Η Διοικήτρια επισήμανε ότι οι εξετάσεις που πραγματοποιούνται σε post-COVID περιστατικά θα πρέπει κατά την συνταγογράφηση τους, να εισάγεται από τον κλινικό ιατρό ο σωστός κωδικός ICD-10, ώστε να μπορούν να διαχωριστούν αυτές οι δαπάνες και να μπορούν να αποζημιωθούν διακριτά, όταν βγει σχετικό κονδύλι για την αποζημίωσή τους με αναδρομική ισχύ.

Το επόμενο δεκαήμερο θα ακολουθήσουν νέες συναντήσεις με φορείς του Υπουργείου Υγείας και του ΕΟΠΥΥ για να συζητηθούν τα διαρθρωτικά μέτρα που θα μπορούσαν να βοηθήσουν στην περιστολή της δαπάνης των διαγνωστικών εξετάσεων και άλλων ζητημάτων που είναι στο τραπέζι των αιτημάτων από το Συντονιστικό Όργανο φορέων Π.Φ.Υ., έτσι ώστε εφόσον συμφωνηθούν, να υπάρξουν τελικές αποφάσεις και δρομολόγηση νομοθετικών ρυθμίσεων που θα είναι έτοιμες προς ψήφιση τέλος Ιουνίου όπως συμφωνήθηκε με τον Υπουργό Υγείας.

**Ο αγώνας συνεχίζεται!**

**Είμαστε όλοι σε ετοιμότητα!**

 Ο ΠΡΟΕΔΡΟΣ ΠΟΣΚΕ                                                                Ο ΠΡΟΕΔΡΟΣ ΠΟΣΙΠΥ  
 Φ.Ν.ΠΑΤΣΟΥΡΑΚΟΣ                                                                 Θ.ΧΑΤΖΗΠΑΝΑΓΙΩΤΟΥ

Ο ΠΡΟΕΔΡΟΣ ΠΑΣΙΔΙΚ                                                             Ο ΠΡΟΕΔΡΟΣ ΠΑΝΙΔΙ Ι.ΚΑΡΑΜΗΝΑΣ                                                                      Δ. ΦΑΣΙΤΣΑΣ

Η ΠΡΟΕΔΡΟΣ ΕΝΙ-ΕΟΠΥΥ

Α. ΜΑΣΤΟΡΑΚΟΥ